นายกรัฐมนตรี แสดงวิสัยทัศน์ "ขับเคลื่อนเศรษฐกิจไทย 2020" ยืนยันเศรษฐกิจไทยต้องเดินหน้า
นายกรัฐมนตรี แสดงวิสัยทัศน์ "ขับเคลื่อนเศรษฐกิจไทย 2020" ยืนยันเศรษฐกิจไทยต้องเดินหน้า  ขอทุกฝ่ายช่วยกันขับเคลื่อนตามแผนยุทธศาสตร์ชาติ สู่อนาคตที่ตั้งเป้าไว้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวปาฐกถาพิเศษ “วิสัยทัศน์ประเทศไทย 2020” ในงาน Nation Dinner Talk : ขับเคลื่อนเศรษฐกิจไทย 2020 ณ ศูนย์การค้าสยามพารากอน โดยกล่าวว่า รัฐบาลนี้ให้ความสำคัญกับการวางยุทธศาตร์ชาติ ที่กำหนดไว้ระยะ 20 ปี ซึ่งจะนำไปสู่การวางแผนงานให้ทุกกระทรวง ทบวง กรม ขับเคลื่อนไปสู่อนาคตที่ตั้งเป้าไว้ อยากให้เกิดความมั่นคง มั่งคั่ง ยั่งยืน ไม่ทิ้งใครไว้ข้างหลัง ทั้งนี้แผนยุทธศาสตร์ต้องมีวิสัยทัศน์กำหนดไว้ในทุกช่วง เนื่องจากหลายอย่างต้องมีการเปลี่ยนแปลงและเริ่มต้นไปสู่ช่วงเปลี่ยนผ่าน ซึ่งที่ผ่านมา โดยเฉพาะปี 2561 ไม่ใช่เรื่องง่ายที่จะแก้ปัญหาที่ทับซ้อน ทั้งปัญหาผลผลิตทางการเกษตรตกต่ำ ปัญหายากจน ความเหลื่อมล้ำ และการลงทุนในอนาคต ซึ่งทุกอย่างนั้นจะต้องมีแผนงานและทำให้เกิดการบูรณาการ ด้วยการตั้งเป้าหมายเดียวกันนายกรัฐมนตรี ยังระบุถึงสถานการณ์เศรษฐกิจโลกที่เกิดการเปลี่ยนแปลง ซึ่งไทยต้องขับเคลื่อนทุกอย่างให้ทันการเปลี่ยนแปลง ภายใต้กฏหมายที่มีและต้องหาแนวทางรับมือกับยุคปฏิวัติอุตสาหกรรม หรือยุค 4.0 ซึ่งทุกอย่างต้องเดินหน้า เช่น การขับเคลื่อนโครงการโรงไฟฟ้าชีวมวล การลงทุนโครงสร้างพื้นฐานต่างๆ รวมถึงการส่งเสริมท่องเที่ยว ทั้งเมืองหลักและเมืองรองนายกรัฐมนตรี ยังกล่าวว่า เข้าใจที่ทุกคนเป็นห่วงและรักประเทศชาติ แต่ต้องรักให้ถูก รักให้เป็นคือ รักชาติ ศาสนา พระมหากษัตริย์ ซึ่งการกล่าวหาว่ารัฐบาลเป็นเรือเหล็กเรือรั่วนั้นไม่เป็นความจริง เพราะถ้าทุกคนช่วยกันแจวเรือ ไม่เจาะเรือ ก็จะไม่เป็นอะไรและรัฐบาลก็มีหน้าที่นำทั้ง 68 ล้านคนไปข้างหน้า